Ďakujem pekne. Veľa z toho, čo som chcel povedať, povedal môj predrečník, pán poslanec Mikloš. Ale tiež by som sa chcel poďakovať pánovi predsedovi výboru pre sociálne veci, že vystúpil. Je lekár, rozumie tomu. A s mnohými vecami, ktoré povedal, sa môžem len stotožniť. Je to naozaj tak, že zdravotníctvo je problémom vo všetkých krajinách Európskej únie. Je problémom preto, lebo je jedným z najväčších spotrebiteľov High-techu, moderných technológií. Farmaceutické firmy produkujú stále nové a nové lieky a je dobré, že ich produkujú, a je aj dobré, že chceme liečiť ľudí modernými originálmi a poskytnúť ich našim pacientom. A tu sa dostávame trošku do problémov. Na jednej strane je túžba modernej spoločnosti každého človeka po nesmrteľnosti a túto nesmrteľnosť akosi očakávame od zdravotníctva. Chceme žiť dlhšie, chceme mať CT na každú bolesť hlavy, chceme mať kvalitné vyšetrenia, najlepšie lieky, chceme byť čo najdlhšie zdraví. Na druhej strane je tu reálny problém, pretože žiaden štát v Európskej únii nedokáže dať do zdravotníctva toľko finančných prostriedkov, ako je reálna potreba tohto systému. Otázka ale nestojí takto, pán predseda. Otázka stojí tak, či táto vláda vie ponúknuť nejaké riešenie, aby sa tieto nožnice uzatvárali, aby rozdiel medzi reálnou potrebou a možnosťami systému bol čo najmenší, alebo nemá na to žiadne riešenia. A v tomto sa už nedohodneme aj keď mnohé časti tvojho vystúpenia boli veľmi logické. Tvrdíme a tvrdím, že táto vláda nemá takéto riešenia. Preto sa problémy budú len kopiť, zhoršovať a zväčšovať. Rozdiel medzi touto vládou a tou predchádzajúcou je, že tá predchádzajúca riešenia mala aj ich ponúkla. Môžeme diskutovať o tom, či boli optimálne, či boli ponúknuté včas, či neboli chybné, či ich netreba opraviť, skrátka, ale mala riešenia. Táto vláda riešenia nemá.
Kritika absencie riešené súčasnej vlády  Kritika vlády - vláda nemá riešenia. Inak pozitývny postoj, lebo argumetačne referuje na iné krajiny EÚ - aj ony majú problém.